Samsung klar med Galaxy Watch 5 og Watch 5 Pro

Sløret blev endelig løftet for Samsungs nye smartwatches i går: Galaxy Watch 5 og Galaxy Watch 5 Pro.

Under gårsdagens Galaxy Unpacked event, præsenterede Samsung to nye foldbare telefoner, Galaxy Z Flip 4 og Z Fold 4. Det blev dog også til to nye smartwatches, som rygterne havde forudset.

Galaxy Watch 5 og Galaxy Watch 5 Pro er Samsungs bud på to nye Android-smartwatches, i forskellige prisklasser. Lad os tage et nærmere kig på dem:

Samsung Galaxy Watch 5

Galaxy Watch 5 bygger videre på forgængeren, men det ydre design er dog stort set det samme. Skærmen er dog beskyttet af safirglas nu, hvilket byder på øget resistens overfor ridser.

Batteriet er desuden vokset og opladningen foregår også hurtigere end forrige generation. Batteriet kan oplades til 80% på 45 minutter og en fuld opladning holder op til 40 timer ved normal brug.

Uret kører fortsat Googles WearOS med Samsung OneUI på toppen.

Samsung Galaxy Watch 5 fås i to størrelser – 40mm og 44mm, og i fire farver: Graphite, Silver, Pink Gold og Sapphire. Farvevalget afhænger dog af urstørrelsen.

Samsung Galaxy Watch 5 Pro

Samsung er klar med en ny premium-udgave, som erstatter Classic-modellen fra forrige år. Galaxy Watch 5 Pro er bygget i titanium og har safirglas med en højere styrke, sammenlignet med Watch 5. Remmen har desuden et magnetisk lukkesystem.

Batteriet er også det største hidtil, på 590 mAh. Ifølge Samsung skulle det give op til 80 timers normal brug. Uret understøtter ligeledes 10W hurtigladning.

Galaxy Watch 5 Pro kommer kun i én størrelse – 45mm og i to farver: sort og grå.

Priser og tilgængelighed

Samsung Galaxy Watch 5-serien lander på markedet den 26. august, men de kan allerede forudbestilles nu.

Urene drives af en Exynos W920-chip og kommer med 16 GB lagerplads, samt 1,5 GB RAM.

De vejledende priser er følgende:

Galaxy Watch 5:
Samsung Galaxy Watch5 – 40mm, Bluetooth og Wi-Fi: 2.299 kroner
Samsung Galaxy Watch5 – 40 mm, 4G (eSIM): 2.699 kroner
Samsung Galaxy Watch5 – 44mm, Bluetooth og Wi-Fi: 2.499 kroner
Samsung Galaxy Watch5 – 44 mm, 4G (eSIM): 2.899 kroner

Galaxy Watch 5 Pro:
Samsung Galaxy Watch5 Pro – 45 mm, Bluetooth og Wi-Fi: 3.499 kroner
Samsung Galaxy Watch5 Pro – 45 mm, 4G (eSIM): 3.999 kroner

Læs også: Sennheiser lancerer Momentum 4 Wireless

Samsung klar med Galaxy Watch 5 og Watch 5 Pro